ആരോഗ്യമന്ത്രി മറുപടി നല്കിയില്ല ചോദ്യോത്തരവേളയില് പ്രതിപക്ഷ ബഹളം തിരുനന്തപുരം: ആറ്റിങ്ങല് അവനവന്ചേരിയില് മത്സ്യവില്പ്പനക്കെത്തിയ സ്ത്രീയെ പിടിച്ചുതള്ളുകയും മീന് പിടിച്ചെടുക്കുകയും ചെയ്ത സംഭവത്തില് ആരോഗ്യവകുപ്പിന്റെ നിലപാട് സംബന്ധിച്ച് മന്ത്രി വീണാ ജോര്ജ് മറുപടി പറയാത്തതില് പ്രതിഷേധിച്ച് നിയമസഭയില് പ്രതിപക്ഷ ബഹളം. കോവിഡ് നിയന്ത്രണം ഏര്പ്പെടുത്തിയിട്ടുള്ളതിനാല് മത്സ്യത്തൊഴിലാളി സ്ത്രീകള്ക്കെതിരേ കൈയൂക്ക് കാണിച്ച് കച്ചവടം തടസപ്പെടുത്താന് ആരോഗ്യവകുപ്പ് നിര്ദേശം നല്കിയിട്ടുണ്ടോയെന്ന് ചോദ്യോത്തരവേളയില് എം. വിന്സന്റ് ചോദ്യം ഉന്നയിച്ചത്. കോവിഡ് രോഗലക്ഷണം കൂടിയാല് ചികിത്സ തേടണമെന്നും രോഗം സങ്കീര്ണമായശേഷം പലരും ആശുപത്രിയിലെത്തുന്നതിനാല് സംസ്ഥാനത്ത് മരണ നിരക്ക് കൂടുന്നതായും മന്ത്രി മറുപടി നല്കി. ഈ സമയം പ്രതിപക്ഷ നേതാവ് വി.ഡി .സശീന് എണീറ്റു. ഇതിനിടെ ഡോ. മാത്യു കുഴല്നാടനെ ചോദ്യം ചോദിക്കാന് വിളിച്ചു. പ്രതിപക്ഷം ബഹളം തുടര്ന്നപ്പോള് ഭരണപക്ഷാംഗങ്ങളും എണീറ്റു.അരിയെത്ര എന്നു ചോദിക്കുന്പോള് പയര് അഞ്ഞാഴിയെന്ന് ഉത്തരം നല്കുന്ന മന്ത്രിയുടെ നിലപാടിനെ അദ്ദേഹം ആക്ഷേപിക്കാന് ശ്രമിച്ചു. ഈയാഴ്ച മാത്രം മൂന്ന് മത്സ്യത്തൊഴിലാളി സ്ത്രീകളെ ഉപദ്രവിച്ചിട്ടുണ്ടെന്നും മത്സ്യത്തൊ ഴിലാളികള് മീന് വില്ക്കരുതെന്ന് സര്ക്കാര് നിര്ദേശം നല്കിയിട്ടുണ്ടോയെന്നും അദ്ദേഹം ചോദിച്ചു.സര്ക്കാര് സമീപനം നിയമസഭയില് വ്യക്തമാക്കിയിട്ടുണ്ടെന്നായിരുന്നു മന്ത്രി വീണാ ജോര്ജിന്റെ മറുപടി. മത്സ്യതൊഴിലാളികളുടെ ജീവന് രക്ഷിക്കാന് വാക്സിന് നല്കുന്നുണ്ടെന്നും അവരുടെ ജീവനോപാധിയുമായി മുന്നോട്ടു പോകാന് അവസരമുണ്ടെന്നും മന്ത്രി പറഞ്ഞു. തുടര്ന്ന് ചോദ്യം ഉന്നയിച്ച ടി.ജെ. വിനോദ് മത്സ്യത്തൊഴിലാളി സ്ത്രീകളെ ഉപദ്രവിക്കുന്ന കാര്യംതന്നെ ചോദിച്ചു. തുടര്ന്ന് ചോദ്യം ചോദിച്ചത് പ്രതിപക്ഷ ഉപനേതാവ് പി.കെ. കുഞ്ഞാലിക്കുട്ടിയായിരുന്നു. മത്സ്യത്തൊഴിലാളി സ്ത്രീകളെ അധികാരികള് നിരന്തരമായി ഉപദ്രവിക്കുന്ന വാര്ത്തകളും ദൃശ്യങ്ങളും കണ്ട് സഹിക്കാന് പറ്റുന്നില്ലെന്ന് അദ്ദേഹം പറഞ്ഞു. മത്സ്യതൊഴിലാളി സ്ത്രീകള് റോഡില് മീന് കച്ചവടം നടത്താനെത്തുന്നത് ജീവിതം ഗതികെട്ടിട്ടാണ്. റോഡരികിലിരുന്ന് മീന്വിറ്റാല് വൈകുന്നേരം വല്ലതും നൂറു രൂപ കിട്ടുമെന്നു പ്രതീക്ഷിച്ചാണ് അവര് എത്തുന്നത്. മത്സ്യത്തൊഴിലാളി സ്ത്രീകളെ ഉപദ്രവിക്കുന്ന വിഷയത്തില് അനുഭാവ പൂര്വമായ മറുപടിയാണ് മന്ത്രിയില് നിന്നു പ്രതീക്ഷിച്ചത്. എന്നാല് ചോദിക്കാത്ത കാര്യങ്ങള്ക്ക് മന്ത്രി മറുപടി പറഞ്ഞ് വഴിതെറ്റിച്ചതായി കുഞ്ഞാലിക്കുട്ടി പറഞ്ഞു.ഇത്രയും പറഞ്ഞു തീര്ന്നതോടെ ചോദ്യോത്തരവേള അവസാനിച്ചതായി സ്പീക്കര് അറിയിച്ചു.